Source: https://izvozniki.finance.si/8838660/Sanader-na-prostosti-v-prvih-izjavah-krivi-Kosorjevo?cctest
Timestamp: 2019-04-26 16:02:01+00:00
Document Index: 2500657

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ']

Sanader na prostosti, v prvih izjavah krivi Kosorjevo
25.11.2015 13:28 Dopolnjeno: 25.11.2015 17:42
Bivšemu hrvaškemu premierju Ivu Sanaderju je odpravljen pripor in je po treh letih zapustil zagrebški zapor Remetinec
"Ne vem niti za en primer, pri katerem bi se istemu človeku sodilo za štiri do pet primerov naenkrat. Sodni postopki bi morali biti združeni, jaz pa na svobodi," je povedal nekdanji hrvaški premier v prvi izjavi medijem. "Nisem ogorčen, sem pa nezadovoljen, da je nekaj takega možno na Hrvaškem," še pravi in dodaja, da hrvaški zapor Remetinec "ne zaostaja za salzburškim". Dodal je še, da je za njegov pregon kriva Jadranka Kosor, njegova naslednica. "Politike ne želim komentirati, to je za mene končana stvar. Osredotočal se bom na svoje postopke," je še dodal.
Ustavno sodišče okrcalo vrhovno, ker je nezakonito podaljšalo pripor
Zagrebško županijsko sodišče je odločitev sicr sprejelo po sodbi hrvaškega ustavnega sodišča, ki je včeraj odločilo, da je vrhovno sodišče nekdanjemu hrvaškemu premierju Sanaderju nezakonito podaljšalo pripor, ko je 30. septembra razveljavilo prvostopenjsko sodbo v primeru Fimi media. Prvoobtoženi Sanader je bil v tem primeru na prvi stopnji obsojen na devet let zapora, a je vrhovno sodišče sodbo razveljavilo. Kljub temu mu je pripor podaljšalo in določilo, da lahko ob plačilu 12,4 milijona kun (1,63 milijona evrov) varščine zapusti zapor.
Čeprav so Sanaderjevi odvetniki zbrali nepremičnine v vrednosti varščine, je sodišče večkrat zavrnilo predlog zaradi neustrezne dokumentacije. Ustavno sodišče je nato včeraj na svoji spletni strani objavilo, da je vrhovno sodišče s podaljšanjem pripora kršilo Sanaderjevo pravico do prostosti.
Po poročanju novinarke HRT Maje Sever, je sodišče Sanaderju vrnilo potni list.
Razveljavljena še ena sodba
Ustavni sodniki so tako pozitivno odgovorili na pritožbo Sanaderjevih odvetnikov. Po njihovi oceni razlogi, ki jih je navedlo vrhovno sodišče, niso bili zadostni niti relevantni, da bi upravičili trditve o nevarnosti morebitnega Sanaderja pobega.
Sanader je v zagrebškem priporu od novembra 2012, ko je bil obsojen na osem let in pol zapora v primerih Hypo in Ina-Mol zaradi vojnega dobičkarstva in podkupovanja. Tudi to sodbo, ki je postala pravnomočna, so razveljavili zaradi kršitve pravil postopka v njegovo škodo. Primer so vrnili na prvostopenjsko sodišče v Zagrebu.